Diari Oficial de la Generalitat Valenciana


Sumari del DOGV 8399, del 08-10-2018 (2018/9313)

DECRET 174/2018, de 5 d'octubre, del Consell, pel qual concedeix la Distinció de la Generalitat al Mèrit Empresarial i Social a la Cooperativa Elèctrica de Vinalesa.
---------------------------------------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9313


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 174/2018, de 5 d'octubre, del Consell, pel qual concedeix la Distinció de la Generalitat al Mèrit Empresarial i Social a la Cooperativa Elèctrica de Vinalesa. [2018/9313]  
El Decret 131/2016, de 7 d'octubre, del Consell, va crear la Distinció de la Generalitat al Mèrit Empresarial i Social per a reconéixer la labor i trajectòria d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
La Cooperativa Elèctrica de Vinalesa és una entitat empresarial d'àmbit local, que subministra energia elèctrica als seus socis i abonats en les millors condicions possibles de preu i qualitat del servei. L'increment en el nombre d'abonats, registrat per la Cooperativa en els últims anys, és indicatiu del seu esforç permanent per evolucionar i adaptar-se a les demandes dels consumidors.  
Però la Cooperativa Elèctrica de Vinalesa, a més d'un exemple d'èxit empresarial, és molt especialment un exemple d'empresa profundament arrelada en el teixit social d'un municipi, amb una història íntimament vinculada al desenvolupament de l'associacionisme i l'economia social al llarg de més d'un segle.  
L'antecedent de la Cooperativa Elèctrica va ser la Societat Cooperativa d'Obrers de Vinalesa, creada en 1911 com a cooperativa de consum per als seus socis, i que és una mostra dels primers intents associatius d'aquest tipus en una xicoteta localitat de la Comunitat Valenciana. En 1916, la Societat Cooperativa d'Obrers va acordar la seua dissolució i va donar pas a la creació del Sindicat Agrícola de Vinalesa. A finals dels anys 20, es va acordar la posada en marxa d'una secció de cooperativa elèctrica dins del Sindicat Agrícola, i, després de la Guerra Civil, la denominació de l'entitat quedaria definitivament substituïda per la de Cooperativa Elèctrica de Vinalesa, l'acta de constitució de la qual es va firmar en 1947.  
L'èxit d'aquest projecte social va possibilitar que Vinalesa siga un dels primers pobles de la zona que va tindre electrificades quasi tots els seus habitatges, i, hui en dia, la Cooperativa Elèctrica és una empresa moderna i competitiva que dóna servei a tot el municipi. Però no sols és un exemple d'activitat productiva, sinó també un exemple de fidelitat als seus principis fundacionals, patents en una obra social que fa de la Cooperativa un punt de referència fonamental en la vida cultural, social i festiva del municipi.  
Per això, com a reconeixement al seu compromís i als seus esforços per fer compatible el desenvolupament econòmic i la competitivitat d'una activitat productiva amb l'arrelament en el territori i la responsabilitat social, amb la deliberació prèvia del Consell, en la reunió del dia 5 d'octubre de 2018  
  
  
DECRET  
  
Concedir la Distinció de la Generalitat al Mèrit Empresarial i Social a la Cooperativa Elèctrica de Vinalesa.  
  
València, 5 d'octubre de 2018  
  
El president de la Generalitat,  
XIMO PUIG I FERRER